เดินทางปีใหม่เริ่มแล้ว สถานีรถไฟยะลา คึกคัก ประชาชนหิ้วกระเป๋ากลับบ้านต่างจังหวัด
บรรยากาศการเดินทางกลับภูมิลำเนา ช่วงนี้ใกล้เทศกาลปีใหม่ เป็นไปอย่างคึกคัก  โดยเฉพาะคนที่ใช้บริการโดยสารรถไฟ จองตั๋วล่วงหน้า ไป กทม. ทำให้สถานีรถไฟยะลา   เต็มไปด้วยบรรดาพี่น้องประชาชนทั่วไปและมากันเป็นครอบครัว ญาติพี่น้อง พร้อมกับหิ้วกระเป๋าสิ่งของ สัมภาระต่างๆ เพื่อมารอโดยสารรถไฟ กลับไปยังภูมิลำเนาของตนเอง  พบปะพ่อ แม่ ญาติพี่น้อง รวมถึงไปท่องเที่ยวยังสถานที่ต่างๆ ในช่วงที่มีวันหยุดยาวหลายวัน ตั้งแต่วันที่ 31 ธ.ค 64 ไปจนถึงวันที่ 3 ม.ค 65 ซึ่งตั๋วโดยสารไป กทม.ได้ถูกจองเต็มจนหมดแล้วขณะเดียวกัน การป้องกันตามมาตรการป้องกันโควิด-19 ของทางสถานีรถไฟยะลา ยังคงเข้มงวดกับประชาชนที่จะเดินทางเข้าสู่เมืองยะลา ซึ่งจะต้องผ่านจุดตรวจคัดกรอง วัดอุณหภูมิร่างกาย ลงชื่อ-นามสกุล เบอร์โทรศัพท์ ล้างมือ สแกนคิวอาร์โค้ดไทยชนะ รวมถึงสวมใส่หน้ากากอนามัยทุกคน โดยจะมีเจ้าหน้าที่ของทางรถไฟเป็นผู้ควบคุม  ดูแล    เช่นเดียวกับการรักษาความปลอดภัยขบวนรถไฟ เส้นทางต่างๆ ก็จะมีทางฝ่ายความมั่นคง จัดชุดปฎิบัติงานบูรณาการร่วมกันทั้งทหาร ตำรวจ อส.ผู้นำในพื้น ดูแล เฝ้าระวัง  เส้นทางถนน เส้นทางรถไฟ รวมไปถึงดูแลความปลอดภัยในขบวนรถไฟ เพื่อสร้างความอบอุ่นใจ ให้กับประชาชน ตลอดช่วงของการเดินทาง ในเทศกาลปีใหม่ 2565